Alpinistul român, Gabriel Viorel Țabără, a murit, luni dimineață ,în Himalaya. Acesta avea 48 de ani. Potrivit publicației Everest Chronicle, românul a fost găsit fără suflare de șerpașul său.
Anunțul decesului a fost făcut de organizatorul de ascensiuni Makalu Adventure.
„Gabriel și șerpașul său au avut o zi obișnuită și s-au dus în corturile lor, cum fac alpiniștii de obicei. Dar Gabriel nu s-a mai trezit a doua zi dimineață”, a spus Mohal Lamsal, patronul Makalu.
Țabără este a treia victimă de pe cel mai înalt munte din lume din acest sezon de ascensiuni, după ce doi alpiniști mongoli și-au pierdut viața pe Everest în urmă cu mai puțin de două săptămâni, notează hotnews.ro.
Țabără era pe munte de peste două luni și plănuia să urce pe vârful Lhotse fără oxigen suplimentar și terminase perioada de aclimatizare.